Bejaarde vrou in huis op plaaswerf doodgeskietArgieffoto: Nico Strydom ŉ 83-jarige is Vrydagaand in haar huis in die Oos-Kaap doodgeskiet. Kapt. Dineo Koena, polisiewoordvoerder, het Saterdag gesê die voorval het omstreeks 21:30 by die vrou se huis in die Godini-omgewing in Ngqeleni, oos van Mthatha, plaasgevind. “ŉ Onbekende gewapende man wat ŉ klapmus gedra het, het na bewering in die bosse naby die oorledene se plaaswerf weggekruip,” het Koena gesê. “ŉ 40-jarige man, wat familie is van die vrou, het later na sy huis op die werf geloop. Die verdagte het hom oorval en met die geweer gedreig om aan die oorledene se deur te klop.” Koena het gesê die vrou het alleen in haar huis gewoon. Sy het die deur oopgemaak, waarna die verdagte haar verskeie kere geskiet het. Sy is op slag dood. Die verdagte het van die toneel gevlug en die familielid het hulp ontbied. “Die motief vir die moord is nog nie bekend nie en word ondersoek,” het Koena bygevoeg. Die polisie ondersoek ŉ saak van moord. Niemand is nog in verband met die voorval in hegtenis geneem nie.